Vysvetlivky:

1) V prehľadoch je trestná činnosť označená paragrafmi, pod ktorými sú uvedené príslušné skutkové podstaty v Trestnom zákone č. 140/1961 Zb. v znení neskorších predpisov a príslušné skutkové podstaty uvedené v Trestnom zákone č. 300/2005 Z. z. účinného od 1. januára 2006. 

2) Vybavenou trestnou vecou pre účely štatistického výkazníctva o stave a pohybe trestnej agendy je vec týkajúca sa trestného činu, v ktorej bolo vynesené rozhodnutie vo veci samej (rozsudok) alebo uznesenie o vybavení iným spôsobom (zastavením, postúpením veci správnemu orgánu a pod.), ktoré je predmetom zápisu do štatistického listu T a tento štatistický list bol vyhotovený a zaslaný. Za vybavenú sa považuje aj vec vybavená iným spôsobom, o ktorom sa síce nevyhotovuje štatistický list T, ale je konečné, napr.: vrátenie veci prokurátorovi na došetrenie, postúpenie inému súdu, podmienečné zastavenie trestného stíhania podľa § 307 Trestného poriadku (zák. č. 141/1961 Zb. v znení neskorších predpisov) ako aj podmienečné zastavenie trestného stíhania podľa § 216 Trestného poriadku a zmier a zastavenie trestného stíhania podľa § 282 Trestného poriadku (zákon č. 301/2005 Z. z. účinného od 1. januára 2006). 

3) V údajoch o odvolacej agende (To) nie sú započítané údaje o sťažnostiach. 

4) Pod pojmom index odsúdených osôb (Io) rozumieme podiel počtu právoplatne odsúdených páchateľov (O) z celkového počtu trestne zodpovedných osôb (T), t. j. osôb starších ako 14 rokov, prepočítaných na 10 000 obyvateľov, podľa vzorca: Io = O/T x 10 000. 

5) Súčet jednotlivých druhov uložených trestov (ich podiel) je nižší ako počet odsúdených osôb (resp. 100%), pretože odsúdenými sa rozumejú aj osoby, ktoré súd uznal vinnými zo spáchania trestného činu ale upustil od ich potrestania.

6) V celkovom počte odsúdených osôb sa uvádzajú všetci páchatelia, ktorí boli právoplatne uznaní za vinných, resp. ktorí boli odsúdení okresnými súdmi, krajskými (špeciálnym) súdmi, pokiaľ krajské súdy konali ako súdy I. (prvého) stupňa.